অ্যাথলেটিক্সের ইতিহাসে সবচেয়ে বড় কেলেঙ্কারি ফাঁস হয়ে গেল। যাতে জড়িয়ে গিয়েছে আন্তর্জাতিক অ্যাথলেটিক্স সংস্থার (আইএএএফ) প্রাক্তন প্রেসিডেন্ট লামিনে দিয়াক-সহ কয়েকজন উচ্চপদস্থ কর্তার নাম। ফরাসি পুলিশ কেলেঙ্কারির তদন্ত শুরু করেছে। জেরার মুখে পড়েছেন আইএএএফ-এর বর্তমান প্রেসিডেন্ট সেবাস্তিয়ান কো। অভিযোগ, অর্থের বিনিময়ে রাশিয়ান অ্যাথলিটদের ডোপ করার তথ্য চেপে রাখা হয়েছিল। কয়েকমাস আগে ব্রিটেন ও জার্মানির দু’টি সংবাদমাধ্যম প্রথম অ্যাথলেটিক্সে বড় ধরনের ডোপ কেলেঙ্কারির খবর ফাঁস করে। বিতর্কিত ও নির্বাসিত ফিফা প্রেসিডেন্ট সেপ ব্লাটারের সঙ্গে তুলনা শুরু হয়েছে দিয়াকের।
আইএএএফ-এর এথিক্স কমিশন ও বিশ্ব ডোপবিরোধী সংস্থা সম্প্রতি বিষয়টি নিয়ে তদন্ত শুরু করেছিল। তাতেই নানা চাঞ্চল্যকর তথ্য উঠে এসেছে। জড়িয়ে গিয়েছে গত অগস্টে সরে দাঁড়ানো দিয়াক-এর নাম। অভিযোগের কেন্দ্রে রাশিয়ান অ্যাথলিট লিলিয়া সোবুকোভা। যাঁর নমুনায় ডোপিংয়ের প্রমাণ মেলায় ২০১০ ও ২০১১-র লন্ডন ম্যারাথনের খেতাব কেড়ে নেওয়া হয়েছে। বাতিল করে দেওয়া হয়েছে ২০০৯ থেকে তাঁর সমস্ত রেকর্ড। রাশিয়ান অ্যাথলিটদের পরিকল্পিত ডোপিং নিয়ে গত বছর তৈরি জার্মান তথ্যচিত্রেও উঠে এসেছে সোবুকোভার নাম। ডোপবিরোধী কর্মকাণ্ডের সঙ্গে যুক্ত চিকিৎসক, গ্যাব্রিয়েল ডলের নামেও অভিযোগ উঠেছে। দক্ষিণ ফ্রান্সে তাঁকে গ্রেফতার করেছে পুলিশ। দিয়াক ও তাঁর আইনি উপদেষ্টা হাবিব সিসে-কে জেরা করা হলেও তাঁরা আপাতত জামিনে মুক্ত।
 প্রাক্তন লংজাম্পার দিয়াক দীর্ঘ ১৬ বছর আইএএএফ-এর প্রেসিডেন্ট ছিলেন। ফরাসি পুলিশ জানিয়েছে, তাঁর বিরুদ্ধে দুর্নীতি ও অর্থপাচারের অভিযোগে তদন্ত চলছে। সংবাদমাধ্যম তাঁর সঙ্গে যোগাযোগের চেষ্টা করেও কোনও প্রতিক্রিয়া পায়নি। এর আগে রাশিয়ার ডোপ-কাণ্ডে নাম জড়িয়েছিল তাঁর ছেলে পেপ মাসাতা দিয়াক-এরও। ফলে আইএএএফ-এর মার্কেটিং এগজিকিউটিভের পদ থেকে তাঁকে ইস্তফা দিতে হয়। রাশিয়ান অ্যাথলেটিক সংস্থার প্রধান ও আইএএএফ-এর কোষাধ্যক্ষ ভ্যালেন্টিন বালাকনিসেভ-কেও আপাতত দৈনন্দিন কাজকর্ম থেকে দূরে থাকতে বলা হয়েছে।